Γνωμοδότηση της Οικονομικής και Κοινωνικής Επιτροπής για την "Πρόταση οδηγίας του Συμβουλίου για την τροποποίηση της οδηγίας 2000/29/ΕΚ του Συμβουλίου περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας"

(2002/C 36/09)

Στις 24 Απριλίου 2001 και σύμφωνα με το άρθρο 37 της ΣΕΚ, το Συμβούλιο αποφάσισε να ζητήσει τη γνώμη της Οικονομικής και Κοινωνικής Επιτροπής για την ανωτέρω πρόταση.

Το τμήμα "Γεωργία, Ανάπτυξη της Υπαίθρου, Προστασία του Περιβάλλοντος", στο οποίο ανατέθηκε η προετοιμασία των σχετικών εργασιών της ΟΚΕ υιοθέτησε τη γνωμοδότησή του στις 27 Σεπτεμβρίου 2001 με βάση εισηγητική έκθεση του κ. Jaschick.

Κατά τη 385η σύνοδο ολομέλειας (συνεδρίαση της 17ης Οκτωβρίου 2001) η ΟΚΕ υιοθέτησε την ακόλουθη γνωμοδότηση με 78 ψήφους υπέρ και 3 αποχές.

1. Εισαγωγή

Με την αυξανόμενη διεθνοποίηση του εμπορίου φυτών και φυτικών προϊόντων αυξάνει και ο κίνδυνος της εξάπλωσης επιβλαβών οργανισμών. Για το λόγο αυτό, ο συντονισμός των μέτρων προστασίας στην ΕΕ έχει ιδιαίτερη σημασία. Η Επιτροπή προτείνει τη λήψη μέτρων τα οποία αποσκοπούν στη συνεργασία των φυτοϋγειονομικών υπηρεσιών με τις τελωνειακές αρχές και στη θέσπιση ενιαίων τελών. Θεωρείται απαραίτητο και προτείνεται να τροποποιηθεί η οδηγία 2000/29/ΕΚ. Ωστόσο, με σκοπό τη βελτίωση της πρότασης οδηγίας, η ΟΚΕ θα ήθελε να επιστήσει την προσοχή στις παρατηρήσεις που ακολουθούν:

2. Παρατηρήσεις

2.1. Η ΟΚΕ επιδοκιμάζει το γεγονός ότι έννοιες όπως "γραφείο αναχώρησης", "γραφείο προορισμού" ή "διαμετακόμιση" πρέπει να εναρμονιστούν περισσότερο με τις έννοιες του τελωνειακού κώδικα. Με τη συνεργασία με τα τελωνεία, π.χ. στη περίπτωση διαμετακομιστικών αποστολών ή εισαγωγών/εξαγωγών ξύλινων συσκευασιών, ο συντονισμός καθίσταται απολύτως απαραίτητος(1).

2.2. Η σκόπιμη εισαγωγή επιβλαβών οργανισμών για επιστημονικούς σκοπούς, όπως για παράδειγμα για τις πανεπιστημιακές έρευνες, πρέπει να υπόκειται στην υποχρέωση έγκρισης. Σήμερα δεν υπάρχει ένα τέτοιο σύστημα. Από το παρελθόν, είναι γνωστό ότι παθογόνοι οργανισμοί που υπόκεινται σε περιορισμό διαφεύγουν από ερευνητικά ιδρύματα και περνούν στην εγχώρια παραγωγή φυτών και για αυτό είναι επικίνδυνοι(2).

2.3. Το σύστημα διαβατηρίου πρέπει να είναι υποχρεωτικό και για σπόρους. Επιθεώρηση είναι μόνο δυνατή αν η πιστοποίηση είναι δυνατή μέσω ενός διαβατηρίου ή επισήμανσης και βεβαίωσης(3).

2.4. Πρέπει να διασαφηνιστεί το θέμα της παραμονής του πρωτοτύπου πιστοποιητικού μετά την ολοκλήρωση της εξέτασης της εισαγωγής. Μια δυνατότητα είναι η παραμονή του πρωτοτύπου στο γραφείο εισόδου στο βαθμό όπου η έρευνα δεν πραγματοποιείται πρώτα εσωτερικώς ή στον προορισμό, μια άλλη είναι η χρήση ενιαίου μορφότυπου για τη σφραγίδα εισόδου(4).

2.5. Προκειμένου να βοηθηθούν οι επιθεωρητές που αποφασίζουν στα γραφεία εισόδου, πρέπει να οριστεί σαφέστερα η έννοια "μικρή ποσότητα φυτών". Στην πράξη, η εισαγωγή μικρής ποσότητας οπωρικών (π.χ. μάνγκο) δημιουργεί συχνά πρόβλημα στα γραφεία εισόδου(5).

2.6. Η καταγραφή των εισαγωγέων από τις υπηρεσίες φυτοϋγειονομικής προστασίας των κρατών μελών έχει σχεδόν ολοκληρωθεί. Τα στοιχεία αυτά εξετάζονται στα συνοριακά σημεία εισόδου. Σε περίπτωση που ο αριθμός καταχώρησης δεν αναγνωρίζεται αφεαυτού, αλλά κάθε συνδυασμός αριθμών στα γραφεία εισόδου μπορεί να θεωρηθεί ως "υπηρεσιακός αριθμός καταχώρησης", η καταχώρηση δεν έχει νόημα. Πρέπει να καθιερωθεί ένα ενιαίο σύστημα κωδικών αριθμών(6).

2.7. Η ΟΚΕ υποστηρίζει κατ' αρχήν την αρχή της καθιέρωσης ενός ενιαίου συστήματος τελών. Πρέπει όμως να διευκρινιστούν διάφορες λεπτομέρειες σχετικά με τους αντίστοιχους συντελεστές.

2.8. Η ΟΚΕ συνιστά να εξεταστεί κατά πόσο είναι απαραίτητο να επεκταθεί το πεδίο εφαρμογής της οδηγίας και στον Ευρωπαϊκό Οικονομικό Χώρο (ΕΟΧ).

Βρυξέλλες, 17 Οκτωβρίου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) COM(2001) 183 τελικό, άρθρο 1, παράγραφος 2.

(2) Άρθρο 1, παράγραφος 3.

(3) Άρθρο1 παράγραφος 5 στοιχείο α.

(4) Άρθρο1 παράγραφος 8, νέο άρθρο 13 παράγραφος 2.

(5) Άρθρο1 παράγραφος 8, νέο άρθρο 13α, παράγραφος 2 στοιχείο γ.

(6) Άρθρο1 παράγραφος 8, νέο άρθρο 13α παράγραφος 7.